Onsdag formiddag traskede Aalborg Zoos to isbjørneunger for første gang ud af fødehulen.

Lidt forsigtigt, men ikke desto mindre: Onsdag formiddag bød på et stort øjeblik i Aalborg Zoo, da isbjørnen Malik og hendes to unger for første gang siden november kom ud af fødehulen og så dagens lys. - Det er så dejligt et øjeblik, lød det fra dyrepasser Katrine Christensen, der så til, mens mor Malik tumlede med sine unger under åben himmel i isbjørneanlægget. I slutningen af november nedkom Malik med tre unger i fødehulen. Men via overvågningskamera kunne dyrepasserne snart se, at en af de tre unger var død. De to andre har derimod vist sig stærke og modstandsdygtige, og de tog da også imod den fagre, nye verden, der åbnede sig for dem, med meget åbent sind. Næste skridt bliver at give alle tre isbjørne et tiltrængt bad. Efter tre måneder i mørket trænger de alle til en grundig skrubbetur.